Portugalijan kel'

Portugalijan kel' (ičeze nimituz: português, língua portuguesa) om üks' ibero-romanižiš, indoevropižiš kelišpäi. 

Reguliruindorganzacijad oma Rahvahidenkeskeine portugalijan kelen institut (Instituto Internacional da Língua Portuguesa, IILP, Prai, Kabo Verde, vspäi 2002), Lissabonan Tedoakademii i Brazilijan literaturan akademii (Rio-de-Žaneiro).

 Leviganduz 
Kel' om Portugalijan, Brazilijan, Angolan, Mozambikan, Kabo Verden, San Tome da Prinsipin i Päivnouzmaižen Timoran valdkundkel', mugažo EÜ:n üks' oficialižiš kelišpäi.

Pagižijoiden lugu om 223 millionad ristituid kuti kodikel' (2016), heišpäi nell' videndest elädas Brazilijas, i 20 mln ristituid toižeks keleks. Lähembaine heimkel' om ispanijan kel'.

 Ümbrikirjutand 
Portugalijan kirjkel' om latinan kirjamišton pohjal. Kirjamišt mülütab kaik 23 kirjant, i kirjamid diakritikanke (Á, Â, Ã, À, Ç, É, Ê, Í, Ó, Ô, Õ, Ú), diakritižed znamad ei antkoi kirjamele erilišt statusad. K-, W- i Y-kirjamed oma sanoiš verazmaiženke augotižlibundanke vaiše.

Sanoiden järgenduz om SVO, harvemba SOV (konz objekt om personaline pronomin). Substantivoil ei ole kändlust, kaks' sugud (mužik- i naižsugu) artiklinke ozutajaks, kaks' lugud (üks'lugu, äilugu). Rippui adjektiv panese substantivan jäl'ghe tobjimalaz. Adjektival koume rindatuzmärad: komparativ, superlativ, i form ladun korktanke märanke, se kändase «lujas»-sananke: grande «sur'», máximo «lujas sur'».

Kaikiš amuižembad löutud tekstad portugalijan kelen sanoidenke datiruišoiš 9.-12. voz'sadoil. Vanhan portugaližen kirjankelen norm paneškanzihe 14.-16. voz'sadoil kirjoiden painandan levitandanke.

 Lugusanad 
 um — üks' 
 dois — kaks' 
 tres — koume 
 quatro — nell' 
 cinco — viž 
 seis — kuz' 
 sete — seičeme 
 oito — kahesa 
 nove — ühesa 
 dez — kümne
 vinte — kaks'kümne
 trinta — koumekümne
 cem — sada
 mil — tuha

 Frazad 
 Ola! — Tervhen!
 Qual é o seu nome? — Kut sindai kuctas?
 De onde voce é? — Kugalaine oled?
 Onde voce mora? — Kus sinä eläd?
 Tchau! — Nägemižhesai!
 Obrigada. — Kitän.

 Homaičendad 


Kategorii:Keled i dialektad kirjamišton mödhe
Kategorii:Angolan keled
Kategorii:Brazilijan keled
Kategorii:Mozambikan keled
Kategorii:Portugalijan keled
Kategorii:Päivnouzmaižen Timoran keled